Sofía (Espanjan kuningatar)

Sofía ("Sofía Margarita Victoria Federica de Schleswig-Holstein-Sönderborg-Glücksburg", , , s. 2. marraskuuta 1938 Ateena, Kreikka) on Espanjan entisen kuninkaan Juan Carlos I:n puoliso ja Espanjan kuninkaallisen perheen jäsen. Hän on maan nykyisen kuninkaan Felipe VI:n äiti. Syntyjään hän on Kreikan ja Tanskan prinsessa.
Elämä.
Kuningatar Sofía on Kreikan kuningas Paul I:n ja Hannoverin prinsessa Frederikan lapsista vanhin. Hänen vanhempansa ovat Yhdistyneen kuningaskunnan kuningatar Viktorian jälkeläisiä, ja huolimatta tämän synnyinmaasta molempien sukupuu on lähes yksinomaan saksalaista ja tanskalaista alkuperää. Kreikan kuningashuone on Tanskan kuningashuoneen Schleswig-Holstein-Sonderburg-Glücksburgin nuorempi sukuhaara, joka puolestaan on Oldenburgin suvun haara. Sofíalla on veli Konstantin II ja sisar prinsessa Irene (s. 1942).
Sofía vietti lapsuutensa Egyptissä ja Etelä-Afrikassa perheen ollessa maanpaossa Kreikasta toisen maailmansodan aikana. Perhe palasi Kreikkaan vuonna 1946. Sofía kävi koulua Schloss Salemin sisäoppilaitoksessa Saksassa ja opiskeli myöhemmin musiikkia ja arkeologiaa Ateenassa. Hän puhuu espanjaa, kreikkaa, saksaa, ranskaa ja englantia. Sofía on pescovegetaristi eli kasvissyöjä joka syö myös kalaa ja kananmunia. Hän ei osallistu katsojana härkätaisteluihin toisin kuin puolisonsa, joka on lajin innokas seuraaja. Sofía edusti Kreikkaa purjehduksessa vuoden 1960 kesäolympialaisissa.
Prinsessa Sofía avioitui 14. toukokuuta 1962 Ateenassa Espanjan tulevan kuninkaan, prinssi Juan Carlos de Borbón y Borbónin kanssa. He olivat tavanneet risteilyllä Kreikan saaristossa vuonna 1954 sekä tutustuneet Kentin herttua, prinssi Edwardin häissä vuonna 1961. Sofía luopui oikeudestaan Kreikan kruunuun ja kääntyi ortodoksista katoliseksi. Kuningasparilla on kolme lasta, prinsessat Elena ja Cristina ja kuningas Felipe VI.
Sofía on äitinsä kautta kuningatar Viktorian lapsenlapsenlapsenlapsi ja siten miehensä kaukainen serkku. Samasta syystä hän on sukua myös Norjan, Ruotsin ja Tanskan kuningasperheille.
Sofía on nimeään kantavan "Fundación Reina Sofían" (Kuningatar Sofía -säätiö) puheenjohtaja. Hän on myös "Real Academia de Bellas Artes de San Fernandon" (San Fernandon kuninkaallinen kuvataideakatemia) ja "Real Academia de la Historian" (Kuninkaallinen historia-akatemia) kunniajäsen. Rosarion, Valladolidin, Cambridgen, Oxfordin, Georgetownin, Evoran ja New Yorkin yliopistot ovat myöntäneet hänelle kunniatohtorin arvonimen. Hän on erittäin kiinnostunut huumeiden vastaisesta työstä, jonka tehtävissä hän käy kokouksissa Espanjassa ja ulkomailla. "Museo Nacional Centro de Arte Reina Sofía" Madridissa on nimetty hänen mukaansa, samoin Aeropuerto Reina Sofía Teneriffalla.
Kuningattaresta on vuonna 2008 julkaistu journalisti Pilar Urbanon kirjoittama haastattelu- ja elämäkerta "La Reina muy de cerca", joka herätti hämminkiä jo ennen julkaisua. Kuningatar ilmaisi haastatteluissa varsin konservatiivisen kannan muun muassa homoseksuaalien parisuhteisiin, uskonnonopetukseen kouluissa sekä aborttiin. Hänen mielestään homoseksuaalien parisuhteita ei pitäisi kutsua avioliitoksi ja uskonnonopetuksen kouluissa on oltava pakollista vähintäänkin tiettyyn ikään asti, ”koska lapset tarvitsevat selityksen maailman ja elämän alusta.”